ԳԱՎԱՌԻ ԱՎԱԳ ԴՊՐՈՑ

ՎԵՐԱՊԱՏՐԱՍՏՎՈՂ ՈՒՍՈՒՑՉԻ ՀԵՏԱԶՈՏԱԿԱՆ ԱՇԽԱՏԱՆՔ

Հետազոտության թեման՝ **ՆԱԽԱԳԾԱՅԻՆ ՈՒՍՈՒՑՄԱՆ ԴԵՐԸ ՍՈՎՈՐՈՂՆԵՐԻ ՆԱԽԱՁԵՌՆՈՂԱԿԱՆ ԵՎ ՍՈՎՈՐԵԼ ՍՈՎՈՐԵԼՈՒ ԿԱՐՈՂՈՒՆԱԿՈՒԹՅԱՆ ԶԱՐԳԱՑՄԱՆ ԳՈՐԾՈՒՄ**

Ուսուցիչ` Գրիգորյան Հասմիկ

Ուսումնական հաստատություն՝ Գավառի Ա․ Իսահակյանի անվան թիվ 4 հիմնական դպրոց

**ԲՈՎԱՆԴԱԿՈՒԹՅՈՒՆ**

Ներածություն................................................................................................................. 3

**Գլուխ.1 ՆԱԽԱԳԾԱՅԻՆ ՈՒՍՈՒՑՄԱՆ ԴԵՐԸ ՍՈՎՈՐՈՂՆԵՐԻ ՆԱԽԱՁԵՌՆՈՂԱԿԱՆՈՒԹՅԱՆ ԵՎ ՍՈՎՈՐԵԼ ՍՈՎՈՐԵԼՈՒ ԿԱՐՈՂՈՒՆԱԿՈՒԹՅԱՆ ԶԱՐԳԱՑՄԱՆ ԳՈՐԾՈՒՄ**

* 1. Նախագծային ուսուցման սկզբունքները..................................................................6

1.2Նախագծային ուսուցման դերը սովորողների կարողունակությունների զարգացման վրա...........................................................................................................12

Եզրակացություններ.....................................................................................................17

Օգտագործված գրականության ցանկ........................................................................18

**ՆԵՐԱԾՈՒԹՅՈՒՆ**

Հաշվի առնելով այն հանգամանքը, որ մեր երկրում ինտենսիվ կերպով արդիականացվում է կրթական համակարգը` հարկ ենք համարում նշել, որ այդ արդիականացման ճանապարհին առանցքային դեր ունեն դասի կառուցվածքային առանձնահատկությունները, որոնց թվում են մանկավարժամեթոդական տարատեսակ հնարների, դասի զանազան տիպերի ու ձևերի կիրառումը, գործնական, խմբային աշխատանքների առկայությունը դասին, նաև ՏՀՏ բաղադրիչների օգտագործումը: : Այսօրեական տեղեկատվական տեխնոլոգիաների հարուստ ու բազմազան իրականության մեջ կրթական համակարգի արդիականացումը ուղիղ համեմատական է նոր սերնդի պահանջմունքներին, քանզի ավանդական ուսուցչակենտրոն դասն այլևս դժվարանում է բավարարել սովորողների հիմնական մասի կրթական պահանջմունքները: Սովորողներն ավելի նախաձեռնող են դարձել գիտելիք ստանալու, այդ գիտելիքը կիրառելու առումով, ինչը մեծապես պայմանավորված է տեղեկատվական հոսքերի հասանելիությամբ: Դասի ավանդական մոտեցումները, ուսուցչակենտրոն դասը նոր սերնդի համար քիչ է հետաքրքիր, ուստի սովորողն ունենում է մոտիվացիայի խնդիր, ընկնում ք նրա աշխատունակությունը, դասը թվում է վերջինիս համար ձանձրալի:

Այս հիմնախնդիրների լուծումը կարող ենք փնտրել նախագծային ուսուցման մեջ: Դասավանդման նախագծային մեթոդն իրենից ներկայացնում է կրթական մեթոդների ամբողջական մի համակարգ, որը հնարավորություն է տալիս սովորողներին ձեռք բերել գիտելիքներ և կարողություններ՝ պայմանավորված կոնկրետ հանձնարարություններով և դրանք ինքնուրույն իրականացնելու նախապայմանով: Արդյունքը՝ տեսանելի, ներկայանալի, հրապարակված աշխատանքն է:

ՀՀ կրթական համակարգում այս մեթոդը նորություն է, մինչդեռ նման ուսուցման տեսակն ունի բավականին կենսափորձ ու մինչ այս պահը գործածվում է մի շարք երկրներում: Քանի որ նախագծային աշխատանքը սովորողին տալիս է համալիր գիտելիք, նոր կարողունակություններ, գործնական հմտություններ, կարծում ենք` ճիշտ որոշում է նման ուսուցման համատարած ներդրումը ՀՀ կրթական համակարգում:

Նախագծային ուսուցումը սովորողի համար անչափ հետաքրքիր է, քանի որ աշխատանքների իրականացնողը, նախագծողը, տեղեկատվության համակարգողը, վերլուծողը հենց ինքն է` սովորողը: Ուսուցման այս տարատեսակի արդյունավետությունը պայմանավորրված է նրանով, որ սովորողը կարող է իր հետաքրքրությունները, ցանկությունները, երազանքները, պատկերացումները գտնել դասի մեջ: Այստեղ վերջինս ազատ է ինքնուրույն գործելու, սեփական քայլերը նախանշելու տեսանկյունից:

 Իմ դասավանդման փորձից կարող եմ պնդել, որ այսօրվա սովորողը շատ հաճախ է ուսուցչից պահանջում հենց նմանօրինակ դասեր անցկացնել, որտեղ ինքը կարող է գործնականում կիրառել տեսական գիտելիքների իր պաշարը, հանդես գա ինքնուրույն, հետազոտի, հավաքագրի տեղեկատվություն: Նախագծային ուսուցումը սովորողից պահանջում է մտածել, ստեղծել, համեմատել, զուգահեռներ անցկացնել և դասապրոցեսից առավելագույնը վերցնել։ Սովորողը աշխատանքի ընթացքում դառնում է հետազոտող, բացահայտող, նորարար, ուստի այս աշխատանքները գրավիչ ու հետաքրքիր կարող են լինեն սովորողի համար։ Նախագծային գործունեությունը կազմակերպելիս հաշվի են առնվում սովորողների տարիքային առանձնահատկությունները, հետաքրությունները , պատրաստվածությունը՝ ՏՀՏ հմտությունները: Մեթոդի ներդրումը թույլ է տալիս ակտիվացնել բոլորին, ներգրավել նույն նպատակի իրականացման մեջ, սովորողների համար ապահովել հավասար մասնակցային միջավայր:

Այսպիսով, կարող ենք պնդել, որ ուսուցման նախագծային մեթոդը իր դրական ազդեցությունը կունենա ՀՀ-ում կրթության որակի բարձրացման ու սովորողների ինքնուրույնության զարգացման վրա:

**Հետազոտության թեմայի արդիականությունը:** Նախագծային ուսուցման ներդրումը սովորողների համար կապահովի սեփական հետաքրքրություննեը բավարարելու, ներուժն օգտագործելու, գործնական կարողությունները զարգացնելու միջավայր ուսումնադաստիարակչական գործընթացում: Կրթական համակարգն այսպես կարող է լուծել իր գերխնդիրը` կրթել ու դաստիարակել սովորողներին, ձևավորել բարենպաստ կրթական միջավայր: Թեմայի արդիականությունը պայմանավորված է ուսումնական գործընթացում կրթական առաջարկի ու պահանջարկի համընկմամբ` ի դեմս նախագծային մեթոդի գործադրման:

**Հետազոտության նպատակը:**

* Ուսումնասիրել ուսուցիչների մշակելու, համակարգելու, որպես փորձագետ և խորհրդատու հանդես գալու դերը նախագծային ուսուցման շրջանակներում:
* Ցույց տալ դասավանդման այս ձևի ազդեցությունը սովորողի համընդհանուր զարգացման ու ինքնուրույնության բարձրացման վրա:
* Դիտարկել ավանդական դասի ու նախագծային ուսուցման տարբերությունները**:**

**Հետազոտության խնդիրը:**

* Սահմանել նախագծային ուսուցման մեթոդի դերն ու նշանակությունը` որպես կրթական համակարգի արդիականացման բաղադրիչ:
* Պայմանավորված կրթության նոր չափորոշչի պահանջներով` դիտարկել սովորողների նախաձեռնողական հմտությունների զարգացման եղանակները նախագծային ուսուցման շրջանակներում:
* Ցույց տալ ուսուցման համալիր այս տեսակի դրական ազդեցությունները և գտնել հնարավոր խոչընդոտները:

**ԳԼՈՒԽ 1 ՆԱԽԱԳԾԱՅԻՆ ՈՒՍՈՒՑՄԱՆ ԴԵՐԸ ՍՈՎՈՐՈՂՆԵՐԻ ՆԱԽԱՁԵՌՆՈՂԱԿԱՆ ԵՎ ՍՈՎՈՐԵԼ ՍՈՎՈՐԵԼՈՒ ԿԱՐՈՂՈՒՆԱԿՈՒԹՅԱՆ ԶԱՐԳԱՑՄԱՆ ԳՈՐԾՈՒՄ**

**1.1 Նախագծային ուսուցման սկզբունքները**

Նախագծային ուսուցումը մի դիդակտիկ համակարգ է, իսկ նախագծային մեթոդն այդ համակարգի բաղադրիչն է: Այն մանկավարժական տեխնոլոգիա է, որն իրենից ենթադրում է ոչ միայն գիտելիքաստեղծ գործունեություն, այլև գիտելիքների կիրառում, նորերի ձեռքբերում, սովորողների համար ուսումնառության ընթացքում կարծրատիպերի ու կարմիր գծերի բացառում, ինքնուրույն գործունեության խրախուսում: Նախագծային մեթոդը հետազոտական, ստեղծագործական մեթոդների մի ամբողջություն է, որի կենտրոնում սովորողն է։ Ուսուցչի մասնակցությունն այստեղ պասիվ է և սահմանափակվում է միայն մշակողի, համակարգողի, փորձագետի, խորհրդատուի դերով։ Նախագծային մեթոդի հիմնական նպատակն է խրախուսել սովորողների անհատականությունն ու ինքնուրույնությունը` նրա մոտ զարգացնելով սովորել սովորելու կարողունակությունը:

Սովորել սովորելու կարողունակության ձևավորման ընթացքում սովորողներն ինքնուրույն և մյուսների հետ համատեղ արդյունավետ սովորում և աշխատում են կյանքի տարբեր իրավիճակներում։ Նրանք ճանաչում են իմացածի և չիմացածի սահմանները: Սովորողները ինքնակազմակերպվում են և ձևավորում են ժամանակի արդյունավետ կառավարման հմտություն։ Նրանք կարողանում են գնահատել սեփական և մյուսների ֆիզիկական ու հոգեբանական հնարավորությունները, սովորում են աշխատել ծանրաբեռնվածության պայմաններում։ Սովորելու ընթացքում աշակերտները ձևավորում են իրողությունները քննադատաբար և բազմակողմանի ուսումնասիրելու, վերլուծելու, ինչպես նաև ստեղծագործական ու նորարար մոտեցումներ կիրառելու ունակություններ: Սովորողները ձևավորում են համակարգային և ինտեգրված մտածողություն[[1]](#footnote-1)։

Նախագծային ուսուցումը ունակ է խթանել սովորողների ինքնուրույն գործելու, պրպտելու, գտնելու, քննադատական մտածելակերպ դրսևորելու, դասդասելու, հատկանշավորելու, ուսումնասիրելու, հետազոտելու, բացահայտելու, գիտելիքը գործնականում կիրառելու կարողությունների ձևավորումն ու զարգացումը: Նախագծային մեթոդի վերջնարդյունք է համարվում սովորողի ճանաչողական հմտությունների, նախաձեռնողական ու ստեղծագործական կարողությունների, սեփական գիտելիքներն ինքնուրույն ձևակերպելու, քննադատական մտածողության ձևավորումն ու զարգացումը։

Նախագծային մեթոդի հիմքում ընկած են ամերիկացի փիլիսոփա և մանկավարժ Ջ.Դյուիի կողմից առաջ քաշած մանկավարժական հասկացությունները, ով դրանք գործնականում կիրառել է Չիկագոյի փորձարարական լաբորատոր դպրոցում 1896 – 1904 թվականներին։ Ջ. Դյուին կարծում էր, որ դպրոցի բոլոր գործողությունները պետք է ուղղված լինեն սովորողի մտածողության ձևավորմանը, որը հիմնված է անձնական փորձառության վրա: Ըստ Դյուիի` մեթոդը տալիս էր այնպիսի պայմաններ, որոնք հարմարեցված էին անհատական ​​կարիքներին և կարողություններին, ինչպես նաև կարող էր ապահովել դիտարկման, ներկայացման, հետազոտության, գաղափարների մշտական ​​զարգացման համար համապատասխան պայմաններ[[2]](#footnote-2):

Ուսուցման այս տարատեսակը մանկավարժության մեջ բնավ էլ նորույթ չէ: Մեթոդի արդյունավետությունն ու կառուցվածքը բավականաչափ ուսումնասիրված են: Ուսումնասիրելով նախագծային մեթոդի կիրառման փորձը մի շարք առաջավոր երկրների կրթական համակարգերում, կարող ենք նկատել, որ նախագծային ուսուցման առանցքային սկզբունքն է սովորողներին տալ հնարավորություն գործնական խնդիրների կամ առաջադրանքների լուծման ընթացում ինքնուրույն ձեռք բերել գիտելիքներ։ Նախագծային ուսուցումը կարողունակությունների զարգացմանն ուղղված ուսուցման տեսակ է: Ավանդական և կարողունակությունների ձևավորմանն ուղղված դասի տարբերություններից մեկն է այն է, որ ավանդական դասին կարևորվում է ուսումնական նյութի մեխանիկական վերարտադրությունը՝ առանց գործնական հմտությունների հետ կապակցելու, կարողունակությունների ձևավորմանն ուղղված դասին կարևորվում է բովանդակության խոր ըմբռնումն ու կապակցումը հմտությունների հետ[[3]](#footnote-3)։

Նախագծային ուսուցման շրջանակներում իրականացված յուրաքանչյուր նախագծի հիմնական նպատակն է սովորողների մոտ տարբեր կարողությունների ձևավորումը, որոնք ժամանակակից մանկավարժության մեջ անվանում են անձնային համալիր առանձնահատկություններ։ Այն է՝ գիտելիքների, հմտությունների, արժեքների փոխկապակցում, ինչպես նաև համապատասխան իրավիճակում նրանց հավաքագրում և կիրառելու պատրաստակամություն։ Նախագծային մեթոդի տարբերությունն այլ մեթոդներից նաև այն է, որ այն թույլ է տալիս սովորողների մոտ մեկ աշխատանքային գործունեության ընթացքում զարգացնել համալիր կարողունակություններ:

Կարողունակությունների ձևավորմանն ուղղված դասի պլանավորման դիդակտիկ փուլերն են.

1. Աշխուժացնել
2. Մեկնարկել, ակտիվացնել, քաջալերել
3. Կողմնորոշել դեպի նպատակ, ուղղորդել
4. Մշակել
5. Ամրապնդել, ներկայացնել, ապահովել
6. Կիրառել, փոխանցել
7. Ամփոփել, ուրվագծել հեռանկար[[4]](#footnote-4)

Ի տարբերություն դասի ավանդական մոտեցումների` նախագծային ուսուցումը սովորողների համար ստեղծում են հետևյալ առավելությունները`

* սովորողի գիտելիքների և կարողությունների պրակտիկ կիրառություն,
* ինքնուրույնություն,
* ստեղծարար մտածելու և գործելու կարողություն
* նախագծելու, համակարգելու կարողություն,
* ՏՀՏ կիրառելու կարողություն,
* կոլեկտիվ աշխատելու ունակություն:

Նախագծային գործունեության նախագծումը բավականին աշխատատար ընթացք է, դրա համար սահմանված է քայլերի հստակ հաջորդականություն, դրանք են`

* Թեմայի կամ գործունեության ընտրություն
* Աշխատանքի պլանավորում
* Տեղեկատվական հոսքերի կառավարում
* Գործընթացի կազմակերպում
* Գործընթացի իրականացում
* Արդյունքների ցուցադրություն

Նմանօրինակ աշխատանքների իրականացման մեջ ուսուցիչն ունի ուղղորդողի դեր, սակայն նրա մասնագիտական որակներից ևս շատ բան է կախված: Հենց ուսուցիչն է

ուղղորդում սովորողին, թե որ աղբյուրը, համացանցային որ գործիքը կարող է օգտագործել: Չնայած, որ նախագծային ուսուցումը հիմնականում խմբային է իրականացվում, այնուամենայնիվ հարկ է հաշվի առնել յուրաքանչյուր սովորողի անհատական կարիքներն ու մոտեցումները: «Ուսուցչի մանկավարժական գործունեության հիմնական սկզբունքներից է սովորողի ուսուցման, դաստիարակության եւ զարգացման նկատմամբ անհատական նպատակաուղղված մոտեցումը[[5]](#footnote-5)»: Սովորողների անհատական կարիքները հաշվի առնելու տեսանկյունից մեծ նշանակություն ունի նաև համատեղ դասավանդումը: Համատեղ դասավանդումը մանկավարժների կամ այլ մասնագետների գործընկերությունն է՝ դասարանի ներսում տարբեր կարիքներ ունեցող աշակերտներին դասավանդելու համար[[6]](#footnote-6)։

Շատ կարևոր է բանիմաց ու հմուտ ուսուցչի դերն այստեղ: Ուսուցիչը պետք է հաշվի առնի յուրաքանչյուր սովորողի առանձնահատկությունները, ցուցաբերի անհատական մոտեցում, կողմնորոշի աշխատանքի դերային բաշխման ժամանակ:

Սովորողի ինքնուրույնության և նախաձեռնողական հմտությունների զարգացումը մեծապես կախված է ուսուցչի մանկավարժական ու անձնային որակներից: Դրանք առանցքային դերակատարում ունեն կրթության որակի բարձրացման վրա:

**Ուսուցչի մասնագիտական որակներն են`**

* հանդուրժողականությունը, սեփական աշխատանքը ծրագրելու և կազմակերպելու, ուսուցման գործընթացն արդյունավետ իրականացնելու, մասնավորապես ավանդական և ժամանակակից մեթոդները զուգորդված օգտագործելու, անվտանգ ուսումնական, հոգեբանական և դաստիարակող միջավայր ստեղծելու կարողություն,
* նորը զգալու և ընկալելու կարողություն, գենդերային անկողմնակալություն;
* քննադատական մտածելակերպ, սեփական գործունեությունը մշտապես վերլուծելու, վերանայելու, ճշգրտելու և կատարելագործելու ցանկություն և կարողություն,
* սովորողի իրավունքների պաշտպանի, երեխային համաձևավորողի, ուսումնադաստիարակչական գործընթացը երեխայի համար հեշտացնողի դերերը մասնագիտական բարձր որակով կատարելու ցանկություն և կարողություն,
* դպրոցի, դասարանի և նրանում կատարվող բոլոր իրադարձությունների և փոփոխությունների մասնակիցը լինելու պատրաստակամություն:
* կրթության ոլորտին և իր մասնագիտությանը վերաբերող հիմնախնդիրներին իրազեկ լինելու և դրանց լուծման ուղիների մասին սեփական կարծիք և ակտիվ մասնակցություն ունենալու գիտակցություն և կարողություն [[7]](#footnote-7):

**Ուսուցչի անձնային որակներն են`**

* սերը երեխաների նկատմամբ , համբերություն, օբյեկտիվություն, անարդարության նկատմամբ անհանդուրժողականություն;
* քաղաքացիական օրինապաշտություն, քաղաքացու իրավունքներն ու պարտականությունները զուգորդելու գիտակցություն , հարգանք երեխայի ազատության և իրավունքների նկատմամբ ու դրանք պաշտպանելու պատրաստակամություն և կարողություն;
* մշտապես ինքնակրթությամբ և ինքնակատարելագործմամբ զբաղվելու գիտակցություն և մասնագիտական ու ընդհանուր զարգացումը պլանավորելու և իրականացնելու կարողություն[[8]](#footnote-8):

Նախագծային ուսուցման մեթոդը ուսումնաճանաչողական և համատեղ աշխատանքի կազմակերպման ձև է, որում ներգրավված են դասավանդողներն ու ուսումնառուները: Ուսումնական նախագծերը նպաստավոր պայմաններ են ստեղծում սեփական հնարավորությունները ճանաչելու և զարգացնելու համար: Այն կարելի է կիրառել նաև արտադասարանային եղանակով: Նախագծային ուսուցման միջոցով ստացած ամեն գիտելիք կամ հմտություն լիովին համապատսխանում է ՅՈւՆԵՍԿՕ-ի կրթության չորս գերակայությունների տրամաբանությանը՝ սովորել իմանալու համար, սովորել կիրառելու համար, սովորել լինելու համար, սովորել միասին ապրելու համար[[9]](#footnote-9):

Կոլեկտիվ աշխատանքի ժամանակ սովորողներն էլ ավելի են մտերմանում, օգնում են միմյանց, նրանց մոտ ամրակայվում է կոլեկտիվ աշխատանքի գաղափարը, մեկտեղ աշխատելու, սովորելու, ուսումնասիրելու ու հետազոտելու ընթացքը բացառապես դրական է ազդում սովորողների արժեհամակարգի ձևավորման վրա: Սովորողները միասին հետազոտում են, գտնում անհրաժեշտ տեղեկություններ, քննարկու դրանց առանձնահատկությունները, կիսվում միմյանց հետ իրենց ձեռքբերումներով, օգնում և ուղղորդում իրար: Այս ընթացքում ցանկալի է բարոյահոգեբանական առողջ միջավայրի ապահովումը սովորողների միջև: Աշակերտները, համագործակցելով միմյանց հետ, կատարում են հետազոտություններ, վերլուծում են հավաքագրված տեղեկատվությունը` պատրաստվելով նախագծի պաշտպանությանը։ Նախագծային ուսուցումը կարող է հարմարեցվել տարբեր միջավայրերի և նպատակների: Այն առավել արդյունավետ է, երբ դուրս է գալիս «դասարանային» և դպրոցական մակարդակից և գնում է դեպի համայնք[[10]](#footnote-10):

Աշխատանքի ավարտական փուլը նախագծի պաշտպանությունն է: Պաշտպանությունը աշխատանքի վերջնական արդյունքն է, որը կարող է լինել ցանկացած բնույթի` կախված սովորողի ստեղծագործ մոտեցումից: Աշխատանքի իրականացման եզրափակիչ հատվածում ուսուցիչը կարող է հարցադրումների կամ հայտորոշիչ թեստերի միջոցով արձանագրել, թե սովորողներից ամեն մեկն ինչ գիտելիք կամ կարողություն ձեռք բերեց: Ամենավերջում ներկայացվում են ուսումնական նախագիծը, իրականացվում է խմբային վերլուծության, արդյունքների ամփոփում և գնահատում։

**1.2 Նախագծային ուսուցման դերը սովորողների կարողունակությունների զարգացման վրա**

Նախագծային ուսուցմանկիրառությունը սովորողին հնարավորություն է տալիս համատեղելի դարձնել սեփական հետաքրքրությունները, երազանքները ուսումնառության գործընթացի հետ: Օտար լեզուների դասավանդման` մասնավորապես անգլերենի դասի ժամանակ նույնպես կարելի է իրականացնել հետաքրքիր նախագծային աշխատանքներ: Աշխատանքի իրականացման ընթացքում հարկավոր է հաշվի են առնել ուսումնական առարկայի առանձնահատկությունները, սովորողների կարողություններն ու հմտությունները, լեզվի իմացության մակարդակը, նախասիրությունները:

Անգլերեն առարկայի դասավանդման ընթացքում իրականացվող նախագծային աշխատանքները թույլ են տալի սովորողների մոտ զարգացնել լեզվական գրագիտություն և կարողունակություն, որի շրջանակներում սովորողները տիրապետում են հայոց լեզվին, գրավոր և բանավոր կերպով գրագետ հաղորդակցվում են մայրենի լեզվով և այլ օտար լեզուներով` ըստ լեզվական կանոնների և իրավիճակների: Նրանք կիրառում են լեզուն` որպես ուսումնառության և հասարակական կյանքին մասնակցության համապիտանի գործիք: Ընդհանուր գրագիտությունը կազմում է սովորելու և լեզվական հաղորդակցության հիմքը, որի հիման վրա կարող են ձևավորվել գրագիտության մյուս ձևերը (քաղաքացիական, բնապահպանական, տնտեսական, ֆինանսական, իրավական, առողջապահական, գիտատեխնիկական, թվային և այլն): Սովորողներն ընդունակ են բանավոր և գրավոր ձևերով ճանաչելու, ըմբռնելու, արտահայտելու, ստեղծելու և մեկնաբանելու տարբեր հայեցակարգեր, փաստեր և կարծիքներ՝ օգտագործելով տարբեր առարկաներին և իրավիճակներին առնչվող տեսողական, ձայնային և թվային նյութեր[[11]](#footnote-11)։

Որպես նախագծի մեկնարկ` հարկավոր է լսել հենց սովորողներին` հարցադրումների միջոցով պարզելով նրանց հետաքրքրությունների շրջանակը: Նմանօրինակ հարցերից են`

* Ի՞նչ են ուզում ներառել նախագծում:
* Ինչպիսի՞ եղանակներով են ցանկանում աշխատել:
* Ով, ինչի համար է պատասխանատու:
* Ինչքա՞ն ժամանակում կարող են կատարել աշխատանքը:

Դիտարկենք անգլերեն լեզվի դասավանդման շրջանակներում իրականացվող նախագծային աշխատանքի օրինակ: Սովորողներն ուսուցչի հետ համատեղ կարող են ընտրել ցանկացած ծրագրային թեմա, ասենք` «Shopping» թեման, որի համար կարելի է ընտրել կարճաժամկետ նախագծային աշխատանքի իրականացոման տարբերակը` տալով սովորողներին 1 շաբաթ ժամանակ: Նախօրոք ուսուցիչը ուղղորդում է սովորողներին, թե ինչպես կարող են կատարել աշխատանքը, ինչի վրա պետք է ուշադրություն դարձնել:

Դասարանը կբաժանվի խմբերի` 3 խումբ, յուրաքանչյուրում 5 սովորող: Նախնական պայմանավորվածության համաձայն` առաջին խումբը կուսումնասիրի հագուստի առևտուրը, երկրորդը` կգնա մթերային խանութ, իսկ երրորդը` կհետազոտի տան պարագաների խանութը:Յուրաքանչյուր խումբն իր թեմայի համապատասխան կկազմի ապրանքների ցուցակ, կունենա որոշակի գումար ու կկատարի գնումներ: Աշխատանքի արդյունքը սովորողները կարող են ներկայացնել հոլովակի օգնությամբ:

Արդյունքում կարձանագրվեն հետևյալ ձեռքբերումները`

* Սովորողները սովորեցին նոր բառեր, հարստացավ նրանց բառապաշարը:
* Զարգացան անգլերենով հաղորդակցվելու հմտությունները:
* Ձեռք բերեցին գնումներ կատարելու հմտություններ:
* Զարգացավ նրանց աշխատանք պլանավորելու կարողությունը, մետաճանաչողությունը:
* Սովորեցին աշխատել թիմում:
* Հմտացան դրամի գործածության մեջ
* Կիրառեցին ՏՀՏ գործիքներ

Սովորողները հետազոտեցին, սովորեցին մի շարք բառերի անգլերեն տարբերակները, վերլուծեցին տեղեկությունները` ձեռք բերելով մի շարք գործնական կարողություններ: Նախագծային մեթոդով աշխատանքների իրականացման համագործակցային բնույթն ապահովվում է սովորողների ինքնուրույնությունն ու ուսուցչի ուղղորդումը: Ողջ աշխատանքը հենց սովորողների ուսերին է, ինչը դարձնոում է վերջիններիս նախաձեռնող:

 Նախագծային մեթոդն առաջարկում է ավելին, քան ավանդական կրթության և դպրոցի շրջանակը: Այն կենտրոնանում է առօրյա կյանքի խնդիրների վրա և կարևորում մասնակիցների փորձառությունը։

Դիտարկենք անգլերենի դասին նախագծային աշխատանքի մեկ այլ օրինակ: «Seasons» թեմայի ուսուցման շրջանակներում կարելի է հանձնարարել, որ սովորողները պատրաստեն հետաքրքիր նախագծային աշխատանք: Դասարանը կբաժանվի 4 խմբի, նրանցից յուրաքանչյուրին կտրվի մեկ տարվա եղանակ` որպես նախագծի թեմա: Սովորողները կհետազոտեն, կգտնեն յուրաքանչյուր եղանակին բնորոշ երևույթները, հագուստները մրգերն ու բանջարեղենները, կառանձնացնեն տվյալ եղանակին համապատասխան տոները: Արդյունքը կլինի այն, որ նախագծի ավարտին սովորողները կունենան համալիր գիտելիքներ, կսովորեն միմյանցից, կօգնեն ու կօժանդակեն իրար հետազոտության ընթացքում: Նախագծի ներկայացման համար այս դեպքում ևս կարելի է ընտրել տարբեր ձևեր` տեքստային բաղադրիչ, ՏՀՏ գործիքների միջոցով արված աշխատանք, ինչու չէ նաև այլ առարկաների ինտեգրում, օրինակ` երաժշտություն, նկարչություն, բնագիտություն:

Այսպիսով, աշակերտները կատարեցին հետազոտություններ, վերլուծեցին տեղեկությունները, ամբողջացրին դրանք նախագծի մեջ: Ու այս ընթացքում ուսուցիչը հանդիսացավ բացառապես ուղղորդող: Սովորողների նախագծային գործունեությունը նրանց մտածողության զարգացման լավագույն միջոցներից մեկն է, և այդ զարգացումն այսօր օրախնդիր է:

Իսկ ի՞նչ է տալիս սովորողներին նախաձեռնողական և սովորել սովորելու կարողունակության զարգացումը, որը նա ձեռք է բերում հանրակրթական ուսումնական հաստատությունում: Առաջին հերթին սովորողը դառնում է ինքնավստահ, բարձրանում է վերջինիս ինքնագնահատականը, նա սովորում է սեփական գիտելիքներն ու հմտությունները օգտագործել աշխատանքային գործունեության ընթացքում` հետազոտոտակա գործունեություն իրականացնելով: Մի բան պարզ է, որ այսչափ համալիր գիտելիքներ ու կարողություններ դժվար կլինի ապահովել ավանդական ուսուցման միջոցով, ուստի նախագծային ուսուցումն իր մեթոդաբանությամբ ուղղակի անհրաժեշտություն կարելի է համարել: Ավանդական և կարողունակությունների ձևավորմանն ուղղված դասի տարբերություններից է այն, որ ավանդական դասին կարևորվում է ուսումնական առարկաների անջատ ուսուցումը, կարողունակությունների ձևավորմանն ուղղված դասին առարկաների ուսուցման միջոցով զարգացվում են վերառարկայական հմտություններ՝ խնդիրների լուծում, քննադատական մտածողություն, համագործակցություն[[12]](#footnote-12):

Նախագծային ուսուցումն այն կարևոր ազդակն է, որն ունակ է սովորողին մոտիվացնել, տալ այն գիտակցումը, որ ինքը կարող ուժ է, իսկ գիտելիքն այդ ուժի տարբեր դրսևորումների արտահայտումն է, որն էլ իր հերթին բարեկեցիկ ապագայի հենասյունն է: Թե' մակավարժը, թե' սովորողը պետք է փորձեն անդադար ինքնազարգանալ, կրթությունը դիտարկեն ոչ թե պարտականություն կամ անհրաժեշտություն, այլ ուղի, որի վերջնարդյունքը սոցիալական միջավայրում արժանի տեղ ու դիրք ունեցող քաղաքացին է:

Սեփական դասավանդման փորձից կարող ենք նշել, որ օտար լեզուների դասավանդման ընթացքում առաջանում են մի շարք դժվարություններ: Հաճախ սովորողների մոտ հանդիպում է մոտիվացիայի խնդիր, որն առանձնակի կերպով ազդում է կրթության որակի վրա: Հենց ցածր աշկատունակության արդյունքում է, որ սովորողը չի ուսում սովորել, տնային առաջադրանքները կատարում է առանց հասկանալու, ուրիշների օգնությամբ: Սա կարևոր խնդիր է, որը պահանջում է համակարգային մոտեցումներ: Որպես առաջնային պատճառ ցածր աշխատունակության, կարող ենք բերել սովորողների համակարգչային կախվածությունը: Դպրոցականների հիմնական մասը, որպես կանոն, սահմանված ժամանակից ավելի շատ է տրամադրում համակարգչին և համակարգչային խաղերին։ Այս գործընթացն անշուշտ վերջիններիս դարձնում է դժվար կառավարելի` բերելով մի շարք բացասական հետևանքնեև, որոնցից են.

* հրաժարվում է տնային և դպրոցական  պարտականություններից,
* չի ցանկանում ինքնուրույն կատարել տնային աշխատանքը,
* Սովորողը համակարգչի դիմաց նստելը գերադասում է ցանկացած շփումից,
* չափից շատ ակտիվ է սոցիալական էջերում և կարող է ենթարկվել կիբեռ հարձակման,
* ինտերնետային կայքերում անընդհատ ձեռք է բերում անհայտ ծագման նոր ընկերներ։
* նկատվում է համակարգչի բացասական ազդեցությունը ուսումնական առաջադիմության, ուշադրության,  կենտրոնացվածության վրա:
* ինտերնետային կապի բացակայության դեպքում դառնում են ավելի դյուրագրգիռ և ագրեսիվ:

Նմանօրինակ երևույթների առկայությունը գալիս է փաստելու, որ երեխան ունի լուրջ խնդիրներ` կապված համակարգչային կախվածության հետ: Սա բացասաբար կարող է ազդել նաև երեխայի ֆիզիոլոգիական զարգացման վրա: Խոսելով համակարգչային կախվածությունից` արձանագրենք որ դրա հետևանքով տուժում է ուսումանական գործընթացը: Այստեղ կարող ենք փաստել, որ ցածր առաջադիմության մեղքը բնավ չի կարելի դնել ուսուցչի կամ նրա կողմից ընտրված ուսուցման ռազավարության վրա: Կարևոր է նաև ընտանիքի դերակատարումը:

Այդուհանդերձ, եթե դասավանդման ընթացքում ուսուցիչը դաստիարակում է բարձր արժեքներ` այդ թվում ցույց տալով որ հաճախակի համացանցում ժամանակի անցկացումը վնասակար է, իսկ ծնողն ուղղակի թույլ է տալիս, սովորողի մոտ ձևավորվում է խոսքի թերարժեքություն և ամենաթողության զգացողություն: Ուստի, նա ընտրում է զվարճանքն ու խաղը: Նման իրավիճակները բացառված չեն` հաշվի առնելով ծնողի անգիտությունը կամ զբաղվածությունը: Նախագծային ուսուցումը թույլ կտա, որ ուսուցիչը կարողանա համացանցը ճիշտ օգտագործելու հմտություններ ևս ձևավորի սովորողների մեջ, ուղղորդի նախագծերի կամ սոցիալական աշխատանքների ստեղծման:

Այսպիսով կարծում ենք, որ նախագծային ուսուցումը կարող է սովորողին տալ այն, ինչը նա կփորձի գտնել ուսումնառության գործընթացից դուրս: Լիահուս ենք, որ այս ուսուցման ներդրումը ՀՀ կրթական համակարգում մեծապես կնպաստի պատրաստված, խելացի ու գիտակից սերունդ ունենալուն:

**ԵԶՐԱԿԱՑՈՒԹՅՈՒՆ**

Ուսումնասիրության ենթարկելով ուսուցման նախագծային մեթոդը, դրա հիմնական գործառույթները, տեսակներն ու մեթոդից ակնկալվող վերջնարդյունքը` բերնք մի քանի ամփոփիչ դրույթներ.

* Նախագծային մեթոդի ներդրում ՀՀ դպրոցներում կարող է մեծապես ազդել կրթության որակի բարձրացման վրա:
* Նախագծային մեթոդի ներդրումը ուղղակի անհրաժեշտություն է, քանի որ թույլ կտա կառավարել սովորողների մուտքը համացանցային տեղեկատվական հոսքեր` ի նպաստ կրթության որակի բարձրացման:
* Սովորողների մոտ ինքնուրույնության, նախաձեռնողականության զարգացան հետ մեկտեղ դպրոցական ծրագրով նախատեսված ուսումնական առարկաները նրանց համար կդառնան մատչելի, կիրառելի ու հետաքրքիր:
* Նախագծային ուսուցումը, նախագծային մեթոդի համընդհանուր կիառությունը թույլ կտա սովորողին վերարժևորել սեփական գիտելիքը, ձգտել ավելիի, կարևորել ինքնակրթությունը:
* Նախագծային մեթոդի ներդրումը կօգնի սովորողներին տեսական ու գործնական բաղադրիչները արդյունավետ համակարգել, ձեռք բերել մի շարք գործնական կարողություններ:
* Նախագծային մեթոդի ներդրումը կնպաստի սովորողների ստեղծագործական ներուժի ակտիվացմանը, կարողությունների բացահայտմանը, յուրաքանչյուր սովորողի կրթության անհատական ուղու ստեղծմանը:

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ**

1. ՀՀ Կառավարության՝ 08.04.2010 թվականի թիվ 439-նոր ոշում «Հանրակրթության Պետական չափորոշչի ձևավորման և հաստատման կարգը և հանրակրթության պետական չափորոշիչը հաստատելու, Հայաստանի Հանրապետության կառավարության 2004 թվականի մայիսի 27-ի N 771-Ն և հունիսի 17-ի N 900-նոր ոշումներն ուժը կորցրած ճանաչելու մասին»:
2. [#EdcampArmenia2020](https://www.youtube.com/hashtag/edcamparmenia2020)*. «*Մասնակցային մշակույթ և կոմպետենցիաների վրա հիմնված ուսուցում», ռեսուրսգրքույկ, Երևան, 2020:
3. <http://www.parliament.am/drafts.php?sel=showdraft&DraftID=2336&Reading=0> «ՀՀ օրենքը ուսուցչի կարգավիճակի մասին»:
4. «Ներառական կրթության ռազմավարություն», դասագիրք, երկրորդ հրատարակություն, Երևան, Ասողիկ, 2020:
5. Ա. Թոփուզյան, Մանկավարժական միտք, 2012, «Ժամանակակից ուսուցչին ներկայացվող պահանջները», էջ 13:
6. <http://boon.am/learning/> Նախագծային ուսուցում. Ալեքսանդր Շագաֆյան (Կրթություն ամենուր և բոլորին)
7. Ю. Г. Шихваргер, «Метод проектов в профессиональном обучении педагогов», Новосибирск 2013, стр.8
1. ՀՀ Կառավարության՝ 08.04.2010 թվականի թիվ 439-նոր ոշում «Հանրակրթության Պետական չափորոշչի ձևավորման և հաստատման կարգը և հանրակրթության պետական չափորոշիչը հաստատելու, Հայաստանի Հանրապետության կառավարության 2004 թվականի մայիսի 27-ի N 771-Ն և հունիսի 17-ի N 900-նոր ոշումներն ուժը կորցրած ճանաչելու մասին»: [↑](#footnote-ref-1)
2. Ю. Г. Шихваргер, «Метод проектов в профессиональном обучении педагогов», Новосибирск 2013, стр.8 [↑](#footnote-ref-2)
3. [#EdcampArmenia2020](https://www.youtube.com/hashtag/edcamparmenia2020)*. «*Մասնակցային մշակույթ և կոմպետենցիաների վրա հիմնված ուսուցում», ռեսուրսգրքույկ, Երևան, 2020: [↑](#footnote-ref-3)
4. Նույն տեղում: [↑](#footnote-ref-4)
5. ##  <http://www.parliament.am/drafts.php?sel=showdraft&DraftID=2336&Reading=0> «ՀՀ օրենքը ուսուցչի կարգավիճակի մասին»:

 [↑](#footnote-ref-5)
6. «Ներառական կրթության ռազմավարություն», դասագիրք, երկրորդ հրատարակություն, Երևան, Ասողիկ, 2020: [↑](#footnote-ref-6)
7. Ա. Թոփուզյան, Մանկավարժական միտք, 2012, «Ժամանակակից ուսուցչին ներկայացվող պահանջները», էջ 13: [↑](#footnote-ref-7)
8. Նույն տեղում, էջ14: [↑](#footnote-ref-8)
9. http://boon.am/learning/ Նախագծային ուսուցում. Ալեքսանդր Շագաֆյան (Կրթություն ամենուր և բոլորին) [↑](#footnote-ref-9)
10. http://boon.am/learning/ Նախագծային ուսուցում. Ալեքսանդր Շագաֆյան (Կրթություն ամենուր և բոլորին) [↑](#footnote-ref-10)
11. ՀՀ Կառավարության՝ 08.04.2010 թվականի թիվ 439-նոր ոշում «Հանրակրթության Պետական չափորոշչի ձևավորման և հաստատման կարգը և հանրակրթության պետական չափորոշիչը հաստատելու, Հայաստանի Հանրապետության կառավարության 2004 թվականի մայիսի 27-ի N 771-Ն և հունիսի 17-ի N 900-նոր ոշումներն ուժը կորցրած ճանաչելու մասին»: [↑](#footnote-ref-11)
12. [#EdcampArmenia2020](https://www.youtube.com/hashtag/edcamparmenia2020)*. «*Մասնակցային մշակույթ և կոմպետենցիաների վրա հիմնված ուսուցում», ռեսուրսգրքույկ, Երևան, 2020: [↑](#footnote-ref-12)